10 วันเปิดประเทศ พบกลุ่มคนเข้าประเทศติดโควิดร้อยละ 0.07 น้อยกว่าการติดเชื้อในประเทศที่ร้อยละ 0.20
นพ.โอภาส การย์กวินพงศ์ อธิบดีกรมควบคุมโรค กระทรวงสาธารณสุข กล่าวว่า ภาพรวมหลังเปิดประเทศมา 10 วัน พบผู้ที่เดินทางเข้าไทยติดเชื้อประมาณ ร้อยละ 0.07 ถือว่าอัตราน้อยกว่าการติดเชื้อภายในประเทศไทยที่อยู่ราวร้อยละ 0.20 แต่ที่สำคัญคือ การติดเชื้อนั้นเจอได้ แต่อัตราการเสียชีวิตจะลดลง ซึ่งตอนนี้อัตราการเสียชีวิตในประเทศไทยถือว่าลดลงเรื่อยๆ เป็นผลมาจากการฉีดวัคซีนมีความครอบคลุมมากขึ้น ข้อมูลชัดว่าในจำนวนคนที่เสียชีวิตส่วนใหญ่เป็นคนที่ไม่ได้ฉีดวัคซีน ดังนั้นตอนนี้จึงใช้ยุทธศาสตร์ปูพรมฉีดให้หมด จากความพร้อมหลายๆ ด้าน เชื่อว่าเปิดประเทศได้ต่อไป เพราะปัจจัยหลักที่จะทำให้ต้องปิดประเทศอีกคือ การกลายพันธุ์ ซึ่งขณะนี้ยังไม่มี